《瑞鹤仙》
宋代·餘玠

怪新来瘦损。对镜台、霜华令乱鬓影。胸中恨谁省。正关山寂寞，暮天风景。貂裘渐冷。听梧桐、声敲露井。可无人、为向楼头，试问寒鸿音信。

争忍。勾引愁绪，半掩金铺，雨欺灯晕。家僮困卧呼不应，自高枕。待催他、天际银蟾飞上，唤取嫦娥细问。要乾坤，表里光辉，照予醉饮。

作者简介：（?—1253）隆兴分宁人，寓居蕲州，字义夫。少为白鹿洞诸生，后投淮东制置使赵葵幕下，抗击蒙古，累立战功，擢工部郎官。理宗淳祐元年率兵援安丰，升淮东制置副使。进言愿以恢复全蜀为己任，寻授兵部侍郎、四川安抚制置使兼知重庆。于任上大更弊政，遴选官吏，筑馆招贤，整顿军纪，屯田耕稼；又筑钓鱼、青城等十余山城，聚兵积累，加强战备。在蜀十年，屡退蒙古入侵。宝祐元年，因朝廷猜疑，召赴临安，服毒自杀。